**РЕПУБЛИКА СРПСКА**

**ВЛАДА**

**ПРЕДНАЦРТ**

**ЗАКОН**

**О ПРОИЗВОДЊИ НАОРУЖАЊА И ВОЈНЕ ОПРЕМЕ У РЕПУБЛИЦИ СРПСКОЈ**

**Бања Лука, мај 2023. године**

**ЗАКОН**

**О ПРОИЗВОДЊИ НАОРУЖАЊА И ВОЈНЕ ОПРЕМЕ У РЕПУБЛИЦИ СРПСКОЈ**

ГЛАВА I

ОСНОВНЕ ОДРЕДБЕ

Члан 1.

Овим законом уређујe се производња наоружања и војне опреме као дјелатност од стратешког интереса, услови за прибављање сагласности за производњу наоружања и војне опреме, обавезе произвођача наоружања и војне опреме, надзор над примјеном овог закона, као и друга питања од значаја за производњу наоружања и војне опреме.

Члан 2.

Циљ овог закона је унапређење и развој у области производње наоружања и војне опреме, као и контрола привредних друштава која послују у намјенској индустрији.

Члан 3.

(1) На поступак прибављања сагласности за производњу наоружања и војне опреме сходно се примјењују одредбе закона којим се уређује општи управни поступак.

(2) Граматички изрази употријебљени у овом закону за означавање мушког и женског рода подразумијевају оба пола.

ГЛАВА II

ПРОИЗВОДЊА НАОРУЖАЊА И ВОЈНЕ ОПРЕМЕ

Члан 4.

Наоружање и војна опрема обухвата сљедеће ствари:

1) оружана, убојна и техничка средства, која су у складу са посебним прописима утврђена у заједничкој листи наоружања и војне опреме,

2) друга средства, дијелови и системи намијењени за опремање, употребу, руковање, чување, складиштење, одржавање и надзор оружаних, убојних и техничких средстава.

Члан 5.

(1) Одредбе овог закона примјењују се и на производњу „Б“ материје, која се односи на експлозиве и пиротехничке материјале, а у даљем тексту закона „Б“ материја обухваћена је под појмом производња наоружања и војне опреме.

(2) Експлозиви подразумијевају свако експлозивно средство које укључује експлозиве високоразорне моћи, нискоексплозивна горива, ракетне моторе и појачиваче, детонаторе, упаљаче, иницијалне каписле и припаљиваче, иницијална средства, укључујући и барут, упаљаче за гранате и све друге типове пројектила, мина и бомби.

(3) Пиротехнички материјали су мјешавина хемикалија које, кад се запале, реагују егзотермички и производе свјетлост, топлоту, звук или гас, а с обзиром да им је вријеме сагоријевања познато, могу се употријебити и за успоравање ватреног ланца, при чему погонска горива и експлозиви нису пиротехничка средства.

Члан 6.

(1) Производња наоружања и војне опреме је дјелатност од стратешког интереса за Републику Српску која обухвата дизајнирање нових средстава и система наоружања и војне опреме, развој прототипова, пројектовање и конструисање, малосеријску и серијску производњу, истраживање, модернизацију и развој наоружања и технологије за производњу наоружања и војне опреме, војну стандардизацију, верификацију, систем обезбјеђења квалитета, контролу квалитета, израду дијелова и ремонт наоружања и војне опреме.

(2) Ремонт наоружања и војне опреме обухвата планирање, одржавање исправности и отклањање неисправности, укључујући демилитаризацију и утилизацију, израду, замјену и комплетирање дијелова кроз средњи и генерални ремонт, ревизију и модификацију, као и квалитативни пријем ремонтованих средстава наоружања и војне опреме.

(3) Демилитаризација је посао којим се наоружање и војна опрема онеспособљава за сврху за коју је била изворно намијењена, ради даљег њеног коришћења у цивилне сврхе или потпуног уништења, а обухвата декомпоновање наоружања и војне опреме, транспорт, складиштење, пребројавање, поступке трајне деформације и уништавање наоружања и војне опреме и њених компоненти.

(4) Утилизација је посао којим се наоружање и војна опрема из примарног облика делаборацијом и специјалним технолошким поступком преводи у други облик наоружања и војне опреме.

(5) Капацитети за производњу наоружања и војне опреме су објекти, лабораторије, посебно уређен простор, специјални алати и прибор, производна, мјерна и друга опрема намијењена за истраживање, развој, испитивање, израду, ремонт, чување и складиштење наоружања и војне опреме, a на која се примјењују посебна правила поступања и располагања у миру, ванредној ситуацији, ванредном или ратном стању односно стању непосредне ратне опасности.

(6) Техничка документација за производњу наоружања и војне опреме јесу конструкциона и технолошка документација, документација за софтвер, конструкциона документација за специјалне алате, технолошке процедуре и инструкције, прописи о квалитету производа, документација за испитивање наоружања и војне опреме, документација за употребу и одржавање средстава, технички услови за модификацију, ремонтна документација, таблице гађања, стандарди, документација за кодификацију, метрологију и друга документација за производњу наоружања и војне опреме.

Члан 7.

Министарство привреде и предузетништва (у даљем тексту: Министарство) обавља сљедеће послове:

1) учествује у поступку давања сагласности за производњу наоружања и војне опреме (у даљем тексту: сагласност),

2) припрема прописе и стратешке документе у области намјенске индустрије,

3) прати рад и сарађује са привредним друштвима у области намјенске индустрије,

4) обавља надзор над радом привредних друштва у области намјенске индустрије,

5) обавља и друге послове из области намјенске индустрије.

ГЛАВА III

ПРАВА И ОБАВЕЗЕ ПРОИЗВОЂАЧА НАОРУЖАЊА И ВОЈНЕ ОПРЕМЕ

Члан 8.

(1) Произвођач организује капацитете за производњу наоружања и војне опреме у систем који представља производно-технолошку цјелину за обављање дјелатности за коју је дата сагласност.

(2) Произвођач доноси планове изградње, коришћења, модернизације и реконструкције капацитета за производњу наоружања и војне опреме у складу са потребама тржишта и плановима развоја и опремања војних и полицијских снага.

Члан 9.

(1) Произвођач обавља дјелатност производње наоружања и војне опреме у складу са техничком документацијом за производњу одређеног наоружања и војне опреме и стандардима који се примјењују у производњи наоружања и војне опреме.

(2) Наоружање и војна опрема за потребе извоза може се производити према техничкој документацији страног купца, као и техничкој документацији и стандардима усаглашеним са страним купцем.

(3) Произвођач наноси ознаке на наоружање и војну опрему у складу са посебним прописима, којима се уређује означавање наоружања и војне опреме.

Члан 10.

(1) Произвођач је дужан да чува наоружање и војну опрему са пратећом техничком документацијом, као и да предузме мјере на спречавању њиховог нестанка, оштећења или неовлашћеног коришћења.

(2) Дужности из става 1. овог члана односе се и на кооперанта, а за његово поступање одговоран је произвођач.

(3) У случају нестанка, оштећења или неовлашћеног коришћења наоружања и војне опреме, произвођач и кооперант у обавези су да одмах о томе обавијесте министарство надлежно за послове унутрашњих послова и Министарство.

Члан 11.

Произвођач је дужан прописати и спроводити комплетан систем обезбјеђења квалитета производње наоружања и војне опреме из оквира производног програма.

Члан 12.

(1) Произвођач је дужан да обезбиједи заштиту и безбједност сљедећих ресурса и то:

1) запослених,

2) капацитета за производњу наоружања и војне опреме,

3) пословних података, технолошких информација и техничке документације,

4) промета, финансијских трансакција и складиштења,

5) истраживања и развоја наоружања и војне опреме,

6) пословне односе према иностранству.

(2) Заштиту и безбједност ресурса из става 1. овог члана, произвођач обезбјеђује планирањем, организовањем и провођењем свих неопходних активности које обавезно обухватају израду сљедећих докумената:

1) упутстава за спровођење прописаних мјера физичко - техничке заштите и осигурања запослених, капацитета за производњу наоружања и војне опреме, као и безбједности и заштите промета и складиштења наоружања и војне опреме,

2) аката из области заштите на раду, заштите животне средине, заштите од пожара и противексплозивне заштите,

3) планова организовања и спровођења мјера и поступака осигурања и заштите тајних података,

4) упутстава о вођењу евиденције о уговорима са кооперантима и купцима у земљи и иностранству,

5) елабората о безбједном складиштењу „Б“ материје и 100% контроле њеног утрошка,

6) упутстава о заштити пословних, финансијских и других информација у вези са производњом наоружања, војне опреме и „Б“ материје.

(3) Тајним подацима у вези са производњом наоружања и војне опреме сматрају се:

1) планови производње наоружања и војне опреме и њихов реализација,

2) техничка документација и технолошки поступак производње наоружања и војне опреме,

3) капацитети за производњу наоружања и војне опреме,

4) програми истраживања и развоја наоружања и војне опреме,

5) увоз и извоз наоружања и војне опреме.

(4) Произвођач и кооперант дужни су да чувају тајне податке из става 3. овог члана.

Члан 13.

(1) Произвођач може на основу закљученог уговора о кооперацији пренијети дио својих права и обавеза за производњу наоружања и војне опреме на кооперанте.

(2) Кооперант произвођача је правно лице са сједиштем у Републици Српској које на основу уговора о кооперацији за потребе произвођача врши дјелатност производње подсклопова и дијелова наоружања односно врши услуге у области производње наоружања и војне опреме, које по свом обиму и сложености не захтијевају прибављање сагласности.

(3) Уговор о кооперацији садржи одредбе о заштити тајности података, ако се производња наоружања и војне опреме врши за потребе војних и полицијских снага.

(4) За вријеме трајања уговора о кооперацији, произвођач је дужан да контролише кооперанта у извршењу пренесених обавеза у производњи наоружања и војне опреме.

(5) Министарство има право да врши надзор над радом кооперанта у вези са обавезама, које је произвођач пренио на њега.

(6) Изузетно од става 2. овог члана, кооперант произвођача може бити и правно лице са сједиштем ван територије Републике Српске, ако произвођач не може ангажовати одговарајућег кооперанта у Републици Српској.

Члан 14.

Произвођач је дужан да води и трајно чува евиденцију произведеног наоружања и војне опреме која садржи податке о: врсти, количини, серијским бројевима, ознакама серија, купцима и датумима испорука, као и другим подацима неопходним за једнозначну идентификацију.

ГЛАВА IV

ПОСТУПАК ДАВАЊА И УКИДАЊА САГЛАСНОСТИ ЗА

ПРОИЗВОДЊУ НАОРУЖАЊА И ВОЈНЕ ОПРЕМЕ

Члан 15.

(1) Производњу наоружања и војне опреме може обављати регистровано акционарско друштво или друштво са ограниченом одговорношћу (у даљем тексту: произвођач) које посједује:

1) рјешење о давању сагласности, које доноси Влада Републике Српске (у даљем тексту: Влада),

2) рјешење о упису у Регистар произвођача наоружања и војне опреме (у даљем тексту: Регистар произвођача), које доноси Министарство,

3) дозволу за производњу наоружања и војне опреме, која се прибавља у складу са посебним прописима.

(2) Влада даје сагласност послије регистрације произвођача код надлежног регистарског суда.

Члан 16.

За прибављање рјешења о давању сагласности произвођач је дужан да испуњава сљедеће услове:

1) да је регистровано акционарско друштво или друштво са ограниченом одговорношћу са сједиштем у Републици Српској и дјелатношћу из области производњe наоружања и војне опреме,

2) да има одговарајуће капацитете за производњу наоружања и војне опреме и кадровску оспособљеност запослених,

3) да власник произвођача није правоснажно осуђен за кривично дјело против уставног уређења и безбједности Републике Српске или кривично дјело тероризма или кривично дјело удруживања ради вршења кривичних дјела или правоснажно прекршајно или кривично кажњен за незаконито поступање у области производње наоружања и војне опреме.

Члан 17.

(1) Произвођач путем Министарства подноси Влади захтјев за сагласност, уз који доставља доказе о испуњености услова из члана 16. овог закона.

(2) Изузетно од става 1. овог члана, произвођач који је отпочео са производњом наоружања и војне опреме прије ступања на снагу овог закона, подноси захтјев за упис у Регистар произвођача, без достављања доказе о испуњености услова из члана 16. овог закона.

(3) У случају из става 2. овог члана, произвођач доставља доказ на основу којег му је одобрено обављање дјелатности производње наоружања и војне опреме прије ступања на снагу овог закона.

(4) Министар доноси правилник, којим се прописује садржај захтјева за давање сагласности, документи којима се потврђује испуњеност услова за прибављање сагласности, као и остале радње у поступку прибављања сагласности за производњу наоружања и војне опреме.

Члан 18.

(1) Након подношења захтјева, Министарство утврђује да ли је захтјев поднијело овлашћено лице, да ли захтјев садржи све прописане елементе и да ли су уз захтјев приложени сви тражени докази.

(2) Министарство разматра достављене доказе о испуњености услова из члана 16. овог закона, а у вези са њима може затражити и мишљење других органа.

(3) Уколико је захтјев неразумљив или непотпун, Министарство позива подносиоца захтјева да у остављеном року достави потребне документе или податке.

(4) Уколико се у остављеном року не отклоне недостаци, Министарство рјешењем одбацује такав захтјев као неуредан.

(5) Ако се утврди да су испуњени услови из члана 16. овог закона, Министарство доставља Влади на разматрање приједлог рјешења о давању сагласности.

(6) Рјешење из става 5. овог члана обавезно садржи врсту и послове из области наоружања и војне опреме за које се даје сагласност.

(7) Сагласност за производњу није временски ограничена и вриједи док произвођач испуњава услове за производњу наоружања и војне опреме утврђене овим законом или до престанка обављања дјелатности у области производње наоружања и војне опреме.

(8) Против рјешења из ст. 4. и 5. овог члана није дозвољена жалба, али се може покренути управни спор код надлежног суда.

Члан 19.

(1) Након доношења рјешења о давању сагласности, као и у случају из члана 17. став 2. овог закона, Министарство доноси рјешење о упису произвођача у Регистар произвођача.

(2) Министар доноси правилник којим се уређује садржај и начин вођења Регистра произвођача.

Члан 20.

(1) Када Влада донесе рјешења о давању сагласности, произвођач је дужан да прибави дозволу за производњу наоружања и војне опреме, која се издаје у складу са посебним прописима.

(2) Након прибављања дозволе из става 1. овог члана, произвођач може отпочети са пословањем у области производње наоружања и војне опреме.

Члан 21.

(1) У току производње наоружања и војне опреме, произвођач је дужан да прибави сагласност Владе прије него што донесе пословну одлуку у сљедећим случајевима:

1) промјену или допуну дјелатности из области наоружања и војне опреме коју производи,

2) промјене облика организовања,

3) статусне промјене,

4) престанка обављања дјелатности производње наоружања и војне опреме.

(2) За случајеве из става 1. овог члана, спроводи се поступак давања сагласности и уписа у Регистар произвођача у складу са одредбама овог закона и на основу њега донесених подзаконских аката.

(3) У случају промјене пословног имена и сједишта произвођач је дужан обавијестити Министарство ради уписа нових података у Регистар произвођача.

Члан 22.

(1) Влада укида дату сагласност у случајевима:

1) ако се накнадно утврди да је произвођач доставио нетачне податке или лажне исправе у поступку прибављања сагласности,

2) ако се произвођачу изрекне заштитна мјера забране обављања дјелатности производње наоружања и војне опреме,

3) ако произвођач не допусти спровођење надзора,

4) ако произвођач престане да испуњава услове за обављање производњe наоружања и војне опреме,

5) ако произвођач престане са обављањем дјелатности у области производњe наоружања и војне опреме,

6) ако произвођачу или његовом власнику буде изречена правоснажна пресуда за кривично дјело против уставног уређења и безбједности Републике Српске или кривично дјело тероризма или кривично дјело удруживања ради вршења кривичних дјела.

(2) На основу укидања сагласности из става 1. овог члана, Министарство доноси рјешење о брисању произвођача, које се уписује у Регистар произвођача.

ГЛАВА V

НАДЗОР

Члан 23.

(1) Министарство врши надзор над спровођењем одредаба овог закона и прописа донесених на основу њега.

(2) У току надзора провјерава се да ли произвођач и кооперант испуњавају обавезе које се односе на капацитете за производњу наоружања и војне опреме и кадровску оспособљеност запослених, спровођење активности за обезбјеђење квалитета производњe наоружања и војне опреме, заштите и безбједности и друге услове и захтјеве из овог закона.

(3) Субјект надзора обавезан је да службенику Министарства дозволи и омогући несметано вршење надзора, да даје обавјештења и ставља на увид документе, односно податке који су потребни за вршење надзора и обезбиједи услове неопходне за несметан рад и утврђивање чињеничног стања.

Члан 24.

(1) Министарство има овлашћење да у вршењу надзора предузима сљедеће радње:

1) предлаже превентивне мјере у циљу спречавања повреде закона и других прописа,

2) прегледа капацитете за производњу наоружања и војне опреме,

3) прегледа опште и појединачне акте, евиденције, пословну и другу документацију која је од значаја за вршење надзора,

4) утврђује идентитет лица, као и друге чињенице и околности које су од интереса за вршење надзора,

5) узима у поступак поднеске грађана, привредних субјеката, институција и других правних лица и о свом поступању обавјештава подносиоца поднеска,

6) узима изјаве од одговорних и других лица у поступку надзора,

7) сачини записник о резултатима надзора,

8) донесе рјешење након извршеног надзора,

9) предузима и друге радње и мјере за које је овлашћен овим законом.

(2) Ако се приликом вршења надзора утврди да су прекршене одредбе овог закона или прописа донесених на основу њега, Министарство има овлашћење да:

1) нареди предузимање одговарајућих мјера и радњи ради отклањања утврђених неправилности или недостатака у року који одреди,

2) нареди да се достави потребна документација и подаци у року који одреди,

3) нареди принудно отварање објекта ради вршења надзора,

4) нареди забрану обављања дјелатности производње наоружања и војне опреме,

5) поднесе захтјев за покретање прекршајног поступка,

6) изда прекршајни налог,

7) поднесе извјештај надлежном органу за учињено кривично дјело,

8) предузме друге мјере и радње за које су овим законом и другим прописом овлашћени.

(3) Министар доноси правилник којим се уређује поступак и начин вршења надзора у области производње наоружања и војне опреме.

ГЛАВА VI

КАЗНЕНЕ ОДРЕДБЕ

Члан 25.

(1) Новчаном казном од 15.000 КМ до 75.000 КМ казниће се за прекршај привредно друштво ако:

1) достави лажне доказе о испуњености услова за прибављање сагласности (члан 17. став 1),

2) отпочне са пословањем у области производње наоружања и војне опреме без без дозволе за производњу наоружања и војне опреме (члан 20. став 2),

3) не дозволи или не омогући вршење надзора или не пружи обавјештења и не стави на увид исправе, односно податке који су потребни за вршење надзора или не обезбиједи услове неопходне за несметан рад и утврђивање чињеничног стања (члан 23. став 3).

(2) За радње из става 1. овог члана казниће се за прекршај одговорно лице у привредном друштву новчаном казном од 2.000 КМ до 10.000 КМ.

Члан 26.

(1) Новчаном казном од 4.000 КМ до 20.000 КМ казниће се за прекршај привредно друштво ако:

1) не чува наоружање и војну опрему са пратећом техничком документацијом (члан 10. став 1),

2) не обавијести министарство надлежно за послове унутрашњих послова и Министарство у случају нестанка, оштећења или неовлашћеног коришћења наоружања и војне опреме (члан 10. став 3),

3) не изради документе којима се обезбјеђује заштита и безбједност ресурса (члан 12. став 2).

4) не чува тајне податке у вези са производњом наоружања и војне опреме (члан 12. став 4),

5) не контролише кооперанта за вријеме трајања уговора о кооперацији (члан 13. став 4),

6) не води или не чува трајно евиденцију произведеног наоружања и војне опреме (члан 14),

7) без сагласности Владе донесе пословну одлуку у случајевима промјене намјене производних и технолошких цјелина у капацитетима за производњу наоружања и војне опреме, промјене пословног имена, сједишта, правне форме, статусне промјене, промјене или допуне врсте наоружања и војне опреме коју производи, престанка обављања дјелатности производње наоружања и војне опреме не поднесе захтјев за сагласност најкасније 15 дана послије наступања промјене (члан 21. став 1).

(2) За радње из става 1. овог члана казниће се за прекршај одговорно лице у привредном друштву новчаном казном од 1.000 КМ до 5.000 КМ.

ГЛАВА VII

ПРЕЛАЗНЕ И ЗАВРШНЕ ОДРЕДБЕ

Члан 27.

Произвођачи који су отпочели са пословањем прије ступања на снагу овог закона дужни су да ускладе своје пословање са овим законом у року од шест мјесеци од његовог ступања на снагу.

Члан 28.

Министар ће у року од 60 дана од дана ступања на снагу овог закона донијети сљедеће подзаконске акте:

1) Правилник о поступку прибављања сагласности за производњу наоружања и војне опреме (члан 17. став 4),

2) Правилник о садржају и начину вођења Регистра произвођача наоружања и војне опреме (члан 19. став 2),

3) Правилник о поступку надзора производње наоружања и војне опреме (члан 24. став 3).

Члан 29.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Др Ненад Стевандић